《仙华重午》
宋代·张森

空山值端午，采蒲南涧滨。
蒲生裹白石，涧水清粼粼。
蟠根寸九节，服食能通真。
采之不盈掬，土洁含芳辛。
行行登绝境，有花如车轮。
奇哉莫小识，持扣山中人。
山人耳垂肩，羽佩青衣巾。
乘飚控玄鹤，汎景下苍岷。
我行意其仙，再拜询所因。
仙人揽花笑，见尔还千春。
语我勿复道，倏去无留尘。
归来有余叹，三嚥华池津。

作者简介：张森，字馀之，浦江（今属浙江）人。祚子（清光绪《浦江县志》卷九）。理宗淳祐时以明经补太学生，授潭州儒学教授。有《静轩诗集》，已佚。事见《金华贤达传》卷九、《金华诗粹·姓氏传略》。